**“Электрондук колтамга жөнүндө”**

**Кыргыз Республикасынын Мыйзамынын долбооруна**

**МААЛЫМ КАТ-НЕГИЗДЕМЕ**

**1. Максаты жана милдеттери**

Ушул Кыргыз Республикасынын Министрлер Кабинетинин Мыйзам долбоору Кыргыз Республикасынын Президентинин 2021-жылдын 8-февралындагы № 26 “Кыргыз Республикасынын мыйзамдарына инвентаризация жүргүзүү жөнүндө” Жарлыгын жүзөгө ашыруу максатында жана ошондой эле Ведомстволор аралык эксперттик топтун 2021-жылдын 7-сентябрындагы электрондук башкаруу чөйрөсүндөгү электрондук колтамга ишин жөнгө салуучу жаңы мыйзам долбоорун иштеп чыгуу боюнча сунуштамаларына жана чечимине ылайык иштелип чыкты.

Жаңы редакциядагы “Электрондук колтамга жөнүндө” Кыргыз Республикасынын ушул Мыйзам долбоору мамлекеттик органдар, жергиликтүү өз алдынча башкаруу органдары тарабынан колдонулуучу, ошондой эле электрондук өз ара аракеттенүүдө бирдиктүү ишеним мейкиндиги түзүү максатында мамлекеттик органдарга жана жергиликтүү өз алдынча башкаруу органдарына кайрылуу үчүн, жарандардын мамлекеттик органдарга жана жергиликтүү өз алдынча башкаруу органдарына электрондук формада, анын ичинде электрондук кызмат көрсөтүүлөрдүн мамлекеттик порталын пайдалануу менен кайрылган учурда электрондук кол тамгаларды өнүктүрүүгө багытталган.

**2. Баяндоочу бөлүгү**

Кыргыз Республикасынын Президентинин 2021-жылдын 12-октябрындагы ПЖ № 435 “2026-жылга чейин Кыргыз Республикасын өнүктүрүүнүн улуттук программасы жөнүндө” Жарлыгына ылайык Кыргыз Республикасынын Министрлер Кабинети санариптик технологияларды жарандардын жашоосуна киргизүү үчүн ченемдик негиздерди түзүүгө күч-аракеттерди жумшоодо. Ушул иш-чаралар зарыл ченемдик укуктук базаны иштеп чыгуу жана аны ишке ашырууну камсыз кылуу аркылуу натыйжалуу санариптик трансформацияга болгон мыйзамдык тоскоолдуктарды аныктоого жана жоюуга багытталат, бул аны өнүктүрүүгө жана мамлекеттик кызмат көрсөтүүлөргө жеткиликтүүлүктү жакшыртууга өбөлгө түзөт.

Кыргыз Республикасынын электрондук башкаруусун мамлекеттик же муниципалдык органдар гана ишке ашырбастан, ошондой эле коммерциялык уюмдар да санариптик Кыргызстанды илгерилетүүгө кызыкдар болушу үчүн бизнес түзүмдөрүн мамлекеттин электрондук башкаруу системасына пландын негизинде жана системалуу туташтыруу зарыл.

Кыргыз Республикасынын Президентинин Администрациясынын Жетекчисинин 2021-жылдын 26-октябрындагы № 570 буйругу менен бекитилген Кыргыз Республикасынын Президентинин Администрациясынын Регламентин аткаруу максатында, чечимдин үч варианты каралган:

1. ошол бойдон калтыруу;

2. Кыргыз Республикасынын 2017-жылдын 19-июлундагы № 128 “Электрондук колтамга жөнүндө” Мыйзамын күчүн жоготту деп таануу;

3. жаңы редакциядагы “Электрондук кол тамга жөнүндө” Кыргыз Республикасынын Мыйзамынын долбоорун иштеп чыгуу.

Жогорудагы варианттарды кароонун натыйжалары төмөндө көрсөтүлгөн:

№ 1-вариант. "Ошол бойдон калтыруу".

Бул вариантта эч кандай артыкчылыктар жок.

Кемчиликтери:

- актуалдуу эмес ченемдик укуктук актылар;

- Кыргыз Республикасынын жарандарына электрондук кызмат көрсөтүүлөрдүн жеткиликтүүлүгү үчүн ыңгайлуу шарттар түзүлбөй жатат.

- Кыргыз Республикасында санариптештирүүнүн жай өнүгүшү.

№ 2-вариант. Кыргыз Республикасынын 2017-жылдын 19-июлундагы № 128 “Электрондук колтамга жөнүндө” Мыйзамын күчүн жоготту деп таануу Кыргыз Республикасынын Президентинин 2021-жылдын 8-февралындагы № 26 “Кыргыз Республикасынын мыйзамдарына инвентаризация жүргүзүү жөнүндө” Жарлыгынын аткарылбашына алып келет, эгер анын ордуна башка ушул сыяктуу ченемдик укуктук актылар кабыл алынбаса.

Бул вариантта артыкчылыктар жок.

Кемчиликтери:

- электрондук мамлекеттик кызмат көрсөтүүлөрдү татаал жана сапатсыз берүү;

- санариптештирүү алкагындагы иш-чаралардын толук аткарылбай калышы.

№ 3-вариант. Жаңы редакциядагы “Электрондук колтамга жөнүндө” Кыргыз Республикасынын Мыйзамынын долбоорун иштеп чыгуу

- актуалдуу ченемдик укуктук актылар;

- электрондук форматтагы мамлекеттик кызмат көрсөтүүлөрдү берүүнү өнүктүрүү;

- электрондук документтерде колдонулуучу электрондук колтамгаларды колдонуунун ченемдик унификациясы;

- колтамга ачкычынын сертификаттарын аралыктан берүү;

- бүтүмдү тариздөөгө жана документтерди алмаштырууга кеткен убакытты олуттуу кыскартууга, ошондой эле документтерди даярдоонун, жеткирүүнүн, эсепке алуунун жана сактоонун тартибин өркүндөтүүгө мүмкүндүк берет;

- документтердин аныктыгына кепилдик берүү;

- купуялуулукту жогорулатуу;

- ишенимдүүлүк, колдонуучу бурмалоодон корголгон жана электрондук кол тамганы жасалмалоо мүмкүн эмес;

- кол коюлгандан кийин документ оңдолбойт жана шифрди чечүүдө ар кандай өзгөртүүлөр чагылдырылат;

- убакытты жана акчаны үнөмдөө;

- кагаз корреспонденциялардын жүгүртүүсүн кыскартуу.

Бул вариантта кемчиликтер жок.

Жогоруда аталгандарга ылайык, көптөгөн терс кесепеттерди, ошондой эле №1 жана №2 варианттарды ишке ашырууда жеңилдиктердин жоктугун эске алуу менен, Санариптик өнүтүрүү министрлиги № 3 вариантты тандаган.

1. **Мүмкүн болгон социалдык, экономикалык, укуктук, укук коргоочулук, гендердик, экологиялык, коррупциялык кесепеттердин болжолу**

Кыргыз Республикасынын ушул Мыйзам долбоорун кабыл алуу социалдык, экономикалык, укуктук, укук коргоочулук, гендердик, экологиялык, коррупциялык терс кесепеттерге алып келбейт.

**4. Коомдук талкуунун жыйынтыктары жөнүндө маалымат**

“Кыргыз Республикасынын ченемдик укуктук актылары жөнүндө” Кыргыз Республикасынын Мыйзамынын 22-беренесине ылайык Кыргыз Республикасынын ушул Мыйзам долбоорун коомдук талкуулоо жол-жобосунан өткөрүү үчүн Кыргыз Республикасынын Министрлер Кабинетинин расмий сайтында жайгаштырылган.

**5. Долбоордун мыйзамдарга шайкеш келишине талдоо жүргүзүү**

**Берилген долбоор колдонуудагы мыйзамдардын, ошондой эле Кыргыз Республикасы катышуучусу болгон, белгиленген тартипте күчүнө кирген эл аралык келишимдердин ченемдерине карама-каршы келбейт.**

1. **Каржылоо зарылдыгы жөнүндө маалымат**

Ушул Кыргыз Республикасынын Мыйзам долбоорун кабыл алуу республикалык бюджеттен кошумча финансылык каражаттарды талап кылбайт.

1. **Регулятивдик таасирин талдоо тууралуу маалымат**

Сунушталган долбоор регулятивдик таасирине талдоо жүргүзүүнү талап кылбайт, анткени ишкердикти жөнгө салууга багытталган эмес.

**Кыргыз Республикасынын**

**санариптик өнүктүрүү министри Д.Д. Догоев**